Fulltreff

Sjelden har jeg sett ei bok med større praktisk verdi. Erfaringer fra mer enn 10 000 hjorteviltjegere hjelper deg til å bli en bedre jaktskytter. 

Alle som har jaktet med rifle, vet hvor forskjellig jaktskyting er fra baneskyting. En mengde varierende faktorer påvirker skytinga: skuddhold, dyrets vinkel, størrelse og fart, lysforhold, terreng og så videre. Tore Andestad viser hvilke utfordringer disse faktorene gir jegeren, og hva du kan gjøre for å unngå de dårlige skuddene - de som fører til skadeskyting eller bom.

Aha-opplevelser

Det er langt mellom bøker om jaktskyting under norske forhold. Andestad gjør viktig nybrottsarbeid med denne boka. Han tilfører kunnskap på en lett forståelig og instruktiv måte, og gir leseren en mengde praktiske tips for hvordan han eller hun kan bli en enda bedre skytter. Selv fikk jeg flere aha-opplevelser under lesinga. Et eksempel er hvor lite dyret skal vinkle før kula går helt andre veier enn du tror i dyrekroppen. Vi jegere mener jo at  vi er bevisste på dette, og alle kjenner «elgklokka». Likevel satt nesten alle skuddene for langt bak, med utgang i vomma, da Andestad lot erfarne jegere skyte mot ei tre - dimensjonal rådyrskive. Og det til tross for at skytterne ble opplyst om hvordan «dyret» sto! Fulltreff viser at jaktskyting handler mye om bevissthet; å være seg bevisst sine egne ferdigheter og begrensninger som jeger, og praktisere skytinga ut fra dette.

10 000 jegeres erfaring

Tore Andestad er selv ivrig jeger, og jaktinstruktør i hjemfylket Møre og Romsdal. Der har han også vært med på å gjennomføre en stor undersøkelse om jakt på hjort og ettersøk på hjortevilt. Dette er seinere fulgt opp av NJFF med undersøkelser blant elg- og villreinjegere. Det har gitt et unikt materiale, bygd på mer enn 10 000 hjorteviltjegeres erfaringer. Mellom 6 og 14 prosent av skuddene som avfyres under hjorteviltjakt ender i bom eller skadeskyting, viser disse og andre undersøkelser. Andelen dårlige skudd øker dramatisk med økende avstand: nær tredobling fra under 50 til over 150 meter. Dobler du skuddavstanden, firedobles nemlig kravet til treffsikkerhet. Også skyting mot dyr i bevegelse øker faren for dårlige skudd. Den gode nyheten er at trening gir mester, og det skal ikke så forferdelig mye til. Hjortejegere med over 100 treningsskudd skjøt vesentlig færre bom og skadeskudd enn de med under 50. «Her er mye å tjene med liten innsats,» konkluderer forfatteren.

Den gode følelsen

«Et humant jaktskudd skal med minst 95 % sann - synlighet medføre død i løpet av kort tid.» Det er definisjonen Andestad lander på etter en diskusjon med seg selv. Men han sitter ikke på sin høye hest og retter en harmdirrende pekefinger mot den som har løsnet skudd som aldri burde vært avfyrt. Han har gjort det selv, og viser hvordan han har trukket lærdom av det. I Fulltreff tar han også opp jaktlagets betydning, og hvordan det gir muligheter for samarbeid om god jaktskyting: «Fellesskapet og stemningen i jaktlaget har best av at det er en felles, åpen praksis for hva som er sikre og humane skuddsituasjoner.» Til sjuende og sist jakter vi fordi det gir oss glede. Nettopp jaktgleden er også Tore Andestads utgangspunkt. Han mener at frykt for egen utilstrekkelighet kan ødelegge mye av den gode jaktfølelsen, mens kunnskap om trygge skuddsituasjoner virker motsatt. Det kan jeg skrive under på. Gode avgjørelser og god skyting gir den gode jaktfølelsen. Derfor er Fulltreff ei bok for økt jaktglede.

